Randi Frønsdal

Randi Frønsdal (født 5. august 1935 i Bergen) er en norsk danser, pedagog og koreograf. Etter tolv år på teaterscener og studier i New York, underviste hun i klassisk ballett, moderne dans, steppdans og jazzballett i over 30 år. I 2012 utga hun boken Dans med Randi, og 2019 boken Enrico Cecchetti.


== Liv og arbeid ==


=== Bakgrunn ===
Randi Frønsdal er datter av Edith og Egil Frønsdal. I 1953 trente hun klassisk ballett hos Rita Tori, Oslo, i 1954 hos Egorova og Preobrajenska, Paris, i 1955/56 uteksaminert ved The Imperial Society of Teachers of Dancing etter Cecchettis klassiske «skole», og i 1956 ved The Royal Academy of Dancing. Frønsdal tok en bachelorgrad i dansevitenskap ved NTNU i 2006. Hun fikk sin danseinteresse i fireårsalderen hos søstrene Brynildsen i Bergen.


=== Karriere ===
Ved siden av dansen jobbet Randi Frønsdal som mannequin og fotomodell. Hun gikk på Ecole Parisienne de Mannequins i Paris i 1955. Året etter flyttet Frønsdal til Oslo og danset ved Chat Noir og senere på Det Norske Teatret og Folketeateret. Hun ble ansatt ved Stora Teatern i Göteborg i 1961. Hun fikk sitt første møte med jazzdansen og jazzballetten i en revy med Gene Nettles – balletten ledet av Egil Monn-Iversen. I 1962 emigrerte hun til USA hvor hun trente klassisk ballett med blant andre Don Farnworth, Richard Thomas og Alexandra Danilova, moderne dans med Martha Graham og jazzdans med blant andre Matt Mattox, Charles Moore, Luigi, David Harris, Fred Benjamin, Frank Wagner og ved Alvin Ailey American Dance Center. Hun har danset i Nat King Cole show og i The International Music show på Broadway.Etter at Randi Frønsdal flyttet hjem til Oslo, underviste hun i dans ved siden av å være utøvende selv. Interessen for dansekursene var så stor at hun måtte velge mellom undervisning og dans. Det endte med Randi Frønsdals Dance Center. Undervisningen fortsatte til 1995. Mange av dem som danset her, ble selv dyktige pedagoger og profesjonelle dansekunstnere, blant andre Marianne Skovli, Runar Borge, Gro Mette Garmo, Sølvi Edvardsen,Merete Lingjærde og mange flere.Det ble samtidig mye koreografi for NRK Fjernsynet, og de beste av elevene hennes danset i mange underholdningsprogram. Hun koreograferte og iscenesatte også rundt 50 ulike danseforestillinger som ble fremført på forskjellige scener. Hun koreograferte blant annet revyen Lykkelig er den på Chat Noir i 1967 og 1968, og hun var med-koreograf til Draumkvedet på Det Norske Teatret sammen med Svenn Berglund i 1994.  
Etter avslutningen av danseundervisningen ble Frønsdal produsent og daglig leder for Lise Egers dansekompani «Imago» i tre år, 1995 til 1998. I 2006 tok hun en bachelorgrad i dansevitenskap ved NTNU. Hun var styreleder for Operaens Ballettklubb 2010–2014.Etter dansekarrieren arbeidet Frønsdal som reiseleder i Norden med franske turister, og i Syd-Europa med norske turister. Hun tok fransk grunnfag på UIO i 1987 og ettårig kurs på Reiselivsakademiet i 1990/91.
Randi Frønsdal har mottatt Oslo Bys Kulturstipend i 1997, Statens reise- og studiestipend i 1983, 1994 og 2007, Jorunn Kirkenærs stipend for Pedagoger i 1991 og Blom-stipend fra Kunstnerforeningen i 2010. Hun mottar Stipend for eldre fortjente kunstnere fra Kulturdepartementet.
Styret i Kunstnerforeningen besluttet i 2021 å tildele Randi Frønsdal Pareliusprisen for hennes store innsats for dansekunsten i en årrekke som utøvende danser, som pedagog og for å ha bragt jazzdansen til Norge.  Hun mottok prisen i mars 2022.


== Referanser ==


== Litteratur ==
Dans med Randi: Randi Frønsdal, Kolofon Forlag 2012, ISBN 978-82-300-0965-9
Enrico Cecchetti, danser, koreograf og pedagog; Randi Frønsdal i 2019. ISBN 978-82-690940-0-8


== Eksterne lenker ==
Danseburet – Om oss
Hjemmeside
Videointervju med Frønsdal, Danseinformasjonen (2010) Arkivert 1. november 2020 hos Wayback Machine.